Meer as 22 000 sake tans op Valke se tafel(Argieffoto) Die direktoraat vir prioriteitsmisdaadondersoeke (die Valke) het tans meer as 22 000 strafregtelike sake op sy tafel wat aandag moet geniet. Genl. Godfrey Lebeya, nasionale hoof van die Valke, het Dinsdag op ’n mediakonferensie gesê die direktoraat hanteer tans 22 477 strafregtelike sake bestaande uit 500 000 aanklagte. Dit sluit in ’n verskeidenheid sake waaronder korrupsie, dwelmhandel, mensehandel, georganiseerde misdaad, transitorooftogte, kubermisdaad en geldwassery. Dit sluit ook in polisiemoorde wat aan die Valke opgedra word om te ondersoek, sowel as bedrog wat verband hou met die aankoop van persoonlike beskermingsprodukte tydens die Covid-19-pandemie. Duisende sake voor howe Die Valke het die afgelope vier jaar met Lebeya aan die stuur altesaam 12 157 verdagtes in hegtenis geneem in verband met verskeie misdade, van wie 4 447 sedertdien skuldig bevind is. Die magdom sake wat die Valke egter tans hanteer behels 23 519 verdagtes van wie 12 360 reeds in hegtenis geneem is en in ’n hof verskyn het. Die oorblywende 11 159 verdagtes moet egter nog in hegtenis geneem word en hul dag in die hof kry. Die hof besluit intussen oor 1 998 sake en sal binnekort gereed wees om uitspraak in dié sake te lewer. Korrupsie veral ŉ bedreiging Genl. Godfrey Lebeya (Foto: GCIS) Korrupsie hou die Valke veral besig. “Korrupsie een van die grootste bedreigings in Suid-Afrika,” het Lebeya op vanoggend se mediakonferensie gesê. Die Valke se teenkorrupsie-taakspan en operasionele komitee is tans daarmee getaak om strafregtelike ondersoeke, vervolging en bateherwinning te versnel. Dit word gedoen deur gevalle op ŉ deurlopende basis te selekteer, te prioritiseer en te monitor, het Lebeya gesê. “Ons het gevalle wat onder die top-100, top-33 en toptien gekategoriseer is.” Hoëprofielsake soos die VBS-skandaal en die omstrede Vrystaatse asbes-ouditkontrak is sommige van die sake wat prioriteit geniet. Verskeie taakspanne is ook getaak om spesifieke munisipaliteite te ondersoek waaronder die eThekwini-munisipaliteit wat in die sogenaamde Durban-vasteafval-tenderskandaal gedompel is. Covid-19-bedrog wat die afgelope twee en ’n half jaar geseëvier het, word ook deurgaans deur die Valke ondersoek. Altesame 143 beskuldigdes kon as deel van 55 sake reeds aangekla word nadat hulle na bewering hulpfondse tydens die Covid-19-gesteel het. Altesame 33 van dié sake is reeds afgehandel met 31 skuldigbevindings en twee vryskeldings. Dit kom neer op ŉ skuldigbevindingskoers van 94%, het Lebeya daarop gewys. Polisiemoorde Lebeya het vanoggend gesê die Valke het sedert sy aanstelling in 2018 altesaam 187 verdagtes in verband met moord op polisiebeamptes in hegtenis geneem. Altesame 55 van dié beskuldigdes is sedertdien skuldig bevind en gevonnis. Polisiemoorde wat die Valke ondersoek het, sluit in die opspraakwekkende moord op lt.kol. Charl Kinnear, bevelvoerder van die Wes-Kaapse teenbende-eenheid (AGU) wat in September 2020 doodgeskiet is. Lebeya sê die taakspan wat die Valke gestig het in reaksie op die moord op Kinnear, het sedertdien 23 bendelede in hegtenis geneem op aanklag van sameswering om moord te pleeg, moord met voorbedagte rade, die onwettige besit van vuurwapens en ammunisie asook die oortreding van die Wet op die Voorkoming van Georganiseerde Misdaad. Hy het voorts sy versekering aan Suid-Afrikaners gegee dat die Valke daartoe verbind is om straffeloosheid vir hoëvlak-korrupsie en ander misdade in Suid-Afrika te beëindig.